**Перадумовы ўзнікнення горада і Полацкага княства.**

*Успомніце, якімі былі ўмовы ўзнікнення гарадоў у Заходняй Еўропе? Які горад лічыцца самым старажытным на Беларусі? Ад чаго паходзіць назва горада?*

1. **Першыя звесткі пра горад Полацк**

Ці памятаеце вы гэтыя радкі: ”У год 862 прыняў уладу Рурык і пачаў раздаваць мужамсваім гарады: гэтаму Полацк, Гэтаму Растоў, іншаму Белавозера. І на тых гарадах варагі- прышлыя, а першае насельніцтва…у Полацку-крывічы…”

Так упершыню на старонках старажытнага славянскага летапісу”Аповесць мінулых гадоў” узгадваецца наш горад пад 862 годам. Летапіс сведчыць, што легендарны князь Рурык заваяваў Полацк і аддаў свайму дружынніку на валадаранне. На падставе археалагічных дадзеных вучоныя Полацкага дзяржаўнага ўніверсітэта выказалі думку, што датай заснавання горада можна лічыць 780 год. Але ж дакладна, калі быў заснаваны Полацк пакуль яшчэ не вядома.

Тым не менш для ўзнікнення Полацка ў VIII-IX стст. было дастаткова ўмоў. У прыдзвінні паступова рамяство аддзялілася ад земляробства. Тут з асноўнай масы насельніцтва, занятага сельскай гаспадаркай, вылучыліся рамеснікі. З развіццём рамяства звязан гандаль, які даваў добры прыбытак у казну. Гандлёвы шлях па Зах. Дзвіне забяспечваў рамеснікам і гандлярам збыт тавару.Да таго ж, Полацкае гарадзішча на рацэ Палаце было добра ўмацавана, што гарантавала бяспеку рамеснікам.

Не трэба забываць, што Полацк фарміраваўся пад уплывам падзей, якія адбываліся ў суседзяў. Па гэтаму шляху ішлі ўсе еўрапейскія гарады, якім наканавана было стаць сталіцамі дзяржаў.

Як бачна, Полацк паўстаў як буйны гандлёвы і культурны цэнтр на Дзвіне, важны апорны пункт усходніх славян. Па развіццю гаспадаркі тагачасны Полацк не уступаў гарадам Заходняй Еўропы. У IX ст.ён быў вядомы далёка за межамі сваёй зямлі. Пра яго моцнае ўладанне, што мела свайго князя, распавядаюць старажытныя скандынаўскія летапісы- сагі.

Славянскія пісьмовыя крыніцы сведчаць, што ў крывічоў-палачан ужо ў VIII-IX стст. было сваё “княжанне”. Пражываў тады ў Падзвінні саюз плямёнаў, якія знаходзіліся на больш высокай ступені развіцця ў параўнанні з раннім жалезным векам.Палачане мелі сваю воласць – княства, дзе правіў князь, а заканадаўчая ўлада належала веча – народнаму сходу.

Гэта стала пачаткам ўтварэння дзяржаўнасці на нашай зямлі і ўзнікненню Полацка, як сталіцы племяннога саюза крывічоў-палачан. На працягу IX-X стст. горад развіваўся, пашыралася яго тэрыторыя, узнікалі гарадскія пасады.

Сваім раннім ўзнікненнем і бурным развіццём Полацк абавязаны гандлёвым шляхам, што звязвалі Паўднёвыя ўсходнеславянскія землі, Візантыю і арабскія дзяржавы з Паўночнай Руссю, Прыбалтыкай і Скандынавіяй. Рака Зах.Дзвіна вызначала кірунак і асаблівасці гістарычнага развіцця. Полацк. воляй лёсу, аказаўся на скрыжаванні еўрапейскіх шляхоў, паміж Усходам і Захадам.

Такім чынам, на Полаччыне, як і ў Зах.Еўропе, складвалася феадальная дзяржава. Адначасова з Кіевам і Ноўгарадам, Полацк выступіў цэнтрам аб’яднання ўсходне - славянскіх плямёнаў.Рост Полацкай тэрыторыі шоў прыкладна да сярэдзіны IX ст. разам з рассяленнем крывічоў. Гэты племянны саюз аб’яднаў вакол сябе даволі вялікую тэрыторыю і стаў цэнтрам стварэння дзяржавы, якая ўвайшла ў гісторыю пад назвай Полацкая зямля ці Полацкае княства.

Полацкая дзяржава стала праводзіць самастойную ўнутраную і знешнюю палітыку, мела ўсе прыкметы дзяржаўнасці:заканадаўчую ўладу ў выглядзе веча, выканаўчую ўладу ў асобе князя, уласную княжацкую дынастыю, тэрыторыю і войска.Гэтая палітычная цэласнасць Полацкай зямлі стала падмуркам для далейшых працэсаў, што адбыаліся пазней.

Пытанні і заданні:

1. Дзе і калі ўпершыню ўпамінаецца Полацк?
2. Якую ролю адыгралаі рэкі ў заснаванні і развіцці горада? Пакажыце іх на карце.
3. Зрабіце схему, якая б адлюстроўвала гандлёвыя сувязі Полацк з краінамі і землямі?
4. Прадоўжыце сказ:

А) горад ўзнік там, дзе можна займацца….

Б) Полацк культурны і … цэнтр.

5. Знайдзіце прычынна – выніковую сувязь у лагічным ланцюжку:

Падзел працы паміж сялянамі і рамеснікамі -------->узнікненне горада ( Полацка)

1. Што агульнага ў прычынах фарміравання горадоў у Еўропе і горада Полацка?